**Høringsbrev**

Vår ref.: 18/6579

Justis- og beredskapsdepartementet sender med dette to saker på felles høring:

1. Utredning fra IKT-sikkerhetsutvalget (Holte-utvalget) NOU 2018: 14 IKT- sikkerhet i alle ledd. Organisering og regulering av nasjonal IKT- sikkerhet.
2. Regjeringens utkast til lov som gjennomfører EUs direktiv om sikkerhet i nettverk og informasjonssystemer (NIS-direktivet) i norsk rett.

Holte-utvalgets mandat var å vurdere behovet for rettslige og organisatoriske endringer innenfor IKT-sikkerhetsområdet. Utvalget har fem hovedanbefalinger: 1) Ny lov om IKT-sikkerhet for samfunnskritiske virksomheter og offentlig forvaltning, 2) Det må stilles krav om IKT-sikkerhet ved alle offentlige anskaffelser, 3) Nasjonalt IKT- sikkerhetssenter, 4) Tydeligere regulering av og ansvar for tilkoblede produkter og tjenester, og 5) Justis- og beredskapsdepartementet må utøve et tydeligere lederskap for nasjonal IKT-sikkerhet.

Samtidig med Holte-utvalgets arbeid har regjeringen utarbeidet et utkast til lov som gjennomfører NIS-direktivet i norsk rett. Lovutkastet og det tilhørende høringsnotatet viser hvilke minimumsforpliktelser som følger av NIS-direktivet. Det innebærer blant annet at det i høringsnotatet ikke tas stilling til Holte-utvalgets anbefalinger.

Departementet sender de to sakene på felles høring fordi det er nær sammenheng mellom dem. Det gjelder særlig Holte-utvalgets anbefaling nr. 1 om en ny IKT- sikkerhetslov, der de i stor grad viser til lovutkastet om NIS-direktivet.

Samtidig ønsker vi at høringsinstansene vurderer utkastet til lov om NIS-direktivet for seg. Vi må være forberedt på å skulle oppfylle direktivets minimumsforpliktelser uavhengig av anbefalingene fra Holte-utvalget.

Konkret når det gjelder utkast til lov om NIS-direktivet ber vi høringsinstansene særlig gi innspill på følgende spørsmål:

* I hvilken grad arbeides det per i dag systematisk med IKT-sikkerhet i din virksomhet? Følges for eksempel visse standarder for sikkerhetsstyring eller internkontroll?
* Beskriv hvilke positive konsekvenser forslaget til gjennomføring av NIS-direktivet vil få for din virksomhet.
* Beskriv hvilke negative konsekvenser forslaget til gjennomføring av NIS-direktivet vil få for din virksomhet.
* Er din virksomhet per i dag underlagt krav til IKT-sikkerhet og varsling? Hvilket regelverk – lover, forskrifter eller annet – er det som stiller slike krav?
* Bør en slik lov som foreslås i denne høringen vedtas selv om vi ikke er forpliktet til det i henhold til EØS-avtalen?

Høringsfristen er 22. mars 2019.

Les og svar på høringen her: [regjeringen.no/id2623252](https://www.regjeringen.no/no/dokumenter/horing-nou-2018-14-ikt-sikkerhet-i-alle-ledd-og-utkast-til-lov-som-gjennomforer-nis-direktivet-i-norsk-rett/id2623252/start/CMS/Content/no/dokument/dep/jd/hoeringer/2018/horing-nou-2018-14-ikt-sikkerhet-i-alle-ledd-og-utkast-til-lov-som-gjennomforer-nis-direktivet-i-norsk-rett,,2623252/start/CMS/Content/no/dokument/dep/jd/hoeringer/2018/horing-nou-2018-14-ikt-sikkerhet-i-alle-ledd-og-utkast-til-lov-som-gjennomforer-nis-direktivet-i-norsk-rett,,2623252/id2623252).

Høringer er åpne, og alle kan sende innspill til oss. Vi ber om at høringssvar sendes inn digitalt ved å bruke skjemaet for høringssvar på regjeringen.no. Ved spørsmål kontakt Roger Kolbotn eller Martin Kjellsen.

Vi vil understreke at i en offentlig høring kan alle avgi høringsuttalelse, men merk at uttalelser er offentlige etter offentleglova og blir publisert sammen med øvrige høringsuttalelser. Vi ber om at høringsinstansene selv vurderer om det er behov for å forelegge utredningen for underliggende etater.

Med hilsen  
Martin Kjellsen  
avdelingsdirektør

Christian F. Mathiessen  
seniorrådgiver